**ლექცია 3**

**2008 წლის აგვისტოს ომი როგორც კულტურული ტრავმა**

რამდენად შესაძლებელია, 2008 წლის აგვისტოს ომი კოლექტიურ ტრავმად მივიჩნიოთ? როგორც ვიცით, პიოტრ შტომპკა კოლექტიური ტრავმის ოთხ მთავარ მახასიათებელს გამოყოფს. განვიხილოთ თითოეული მათგანი აგვისტოს ომთან მიმართებაში.

1. **ტრავმული მოვლენა დროში შეზღუდულია, ის მოულოდნელად და სწრაფად** **ხდება.**

აგვისტოს ომს ხშირად იხსენიებენ „ხუთდღიანი ომის“ სახელით. მთლიანად კი მისი ქრონოლოგია, ვითარების დაძაბვიდან საომარ მოქმედებათა შეწყვეტამდე, 1 აგვისტოდან 12 აგვისტომდე პერიოდში თავსდება. 1 აგვისტოდან დაიწყო ქართული სოფლებზე შეტევა. 2 აგვისტოდან კონფლიქტის ზონიდან ქალებისა და ბავშვების ევაკუაცია დაიწყეს. 3 აგვისტოს ამას დევნილთა მეორე ტალღა მოჰყვა: ადგილობრივი მოსახლეობით დატვირთულმა ავტობუსებმა ცხინვალის რეგიონი დატოვეს. **7 აგვისტოს** რუსულმა ძალებმა ერედვი, ფრისი, ავნევი, დვანი და ფრონეს ხეობა დაბომბეს. ადგილობრივებმა თავშესაფრის ძებნა დაწყეს, ვინაიდან კონფლიქტის ზონაში გაჩერება სახიფათო იყო. 9 აგვისტოსთვის, როცა რუსული სამხედრო ძალები ყველა ქართულ სოფელს აკონტროლებდნენ, ქართულმა მხარემ ერგნეთში დერეფანი შექმნა, რათა დევნილები მშვიდობიანად გამოეყვანათ საომარ მოქმედებათა ზონიდან. 10 აგვისტოსთვის ქართულმა ჯარებმა ცხინვალისა და სხვა ოკუპირებული ტერიტორიების დატოვება დაიწყეს, ხოლო 12 აგვისტოს საერთაშორისო დიპლომატურმა ძალისხმევამ შედეგი გამოიღო და რუსეთმა ცეცხლი შეწყვიტა. ამ ხუთ დღეში მოხდა ის მნიშვნელოვანი ცვლილებები, რაც ადამიანებს დაატყდა თავს.

როგორც ჩანს, მიუხედავად იმისა, რომ 2008 წლის ზაფხულში დაპირისპირება გამწვავდა, მოსახლეობისთვის ფართომასშტაბიანი ომის დაწყება მოულოდნელი იყო, ვინაიდან მათ საკუთარი სოფლების დატოვება მხოლოდ ინტენსიური დაბომბვის შემდეგ დაიწყეს.

ომის დაწყება სრულიად მოულოდნელი იყო სამხედრო სამსახურში მყოფთათვისაც კი, ასევე მათი ოჯახის წევრებისათვის. „ვერც კი გავივლებდი გულში ასეთ რაღაცას. რას წარმოვიდგენდი, თუ ომი დაიწყებოდა“; „ვერ წარმომედგინა, თუ ომი დაიწყებოდა“, აღნიშნავენ სამხედრო მოსამსახურეთა ოჯახის წევრები.[[1]](#footnote-1)

1. **ტრავმა მრავალი ადამიანის ცხოვრებას ეხება და ბევრ ადამიანზე ტოვებს კვალს. ტრავმული მოვლენა ყველასთვის გასაგებია.**

რა თქმა უნდა, თავად ცხინვალისა და სამხრეთ ოსეთის მოსახლეობისთვის ომის შესახებ ბევრად ადრე გახდა ცნობილი, ვიდრე მთელი საზოგადოებისთვის. 7 აგვისტოს უკვე მთელი საზოგადოებისთვის ცხადი გახდა, რომ საქართველოში ომი იყო. ამას ხელი შეუწყო საქართველოს მაშინდელი პრეზიდენტის, მიხეილ სააკაშვილის რამდენიმე სატელევიზიო მიმართვამ:

*„კონფლიქტის ზონაში ამჟამად სნაიპერული ომი მიმდინარეობს სოფლის მცხოვრებთა წინააღმდეგ და ამ მომენტში ინტენსიური სროლები მოდის არტილერიიდან, ტანკებიდან და ხელსატყორცნი არტილერიული სისტემებიდან, რომლებიც კონფლიქტის ზონაში არალეგალურადაა შემოტანილი“ (7 აგვისტო).[[2]](#footnote-2)*

 *„ჩვენ მტკიცედ ვიცავთ ჩვენს პოზიციებს. ვერავინ წარმოიდგენდა, რომ საქართველოს ჰყავდა ასეთი თავდადებული ჯარი. დღეს რუსეთის ავიაცია ახორციელებდა დარტყმებს, დაბომბვებს ცხინვალსა და მის შემოგარენში, რასაც ახლავს მსხვერპლი. რასაც რუსეთი აკეთებს, ესაა გამოწვევა ჩვენთვის და მთელი მსოფლიოსთვის. … უნდა აღმოვჩნდეთ მოწოდების სიმაღლეზე, არ უნდა დავნებდეთ და უნდა გავიმარჯვოთ. რუსეთი ღიად, დაუფარავად ცდილობს საქართველოსთვის ბოლოს მოღებას, განადგურებას. მე მინდა გთხოვოთ თქვენ, ქართველ საზოგადოებას, გავხდეთ ჩვენი ჯარისკაცების თავდადების და მათი გმირობის ღირსი. დღეს წყდება საქართველოს ბედი“ (8 აგვისტო).[[3]](#footnote-3)*

ჯეფრი ალექსანდერი აღნიშნავს, რომ ტრავმული მოვლენის დასაწყისში აუდიტორიის დიდი ნაწილი, შესაძლოა, ვერ ხედავდეს თავის კავშირს დაზარალებულ ჯგუფთან (Alexander, 2004: 15). ამ შემთხვევაშიც, საქართველოს მოქალაქეებმა როგორც დედაქალაქში, ისე ქვეყნის სხვადასხვა კუთხეში ერთბაშად ვერ გაიაზრეს, რა ხდებოდა, რომ ეს იყო ომი, რომელიც გვერდს ვერავის აუვლიდა. ისინი, თითქოს, უგულებელყოფდნენ კავშირს იმ ჯგუფებთან, რომელთაც ომი უშუალოდ შეეხო. 6 აგვისტოს, როდესაც ქართული სოფლები იბომბებოდა, თბილისში ზოგი ვაკის საცურაო აუზზე იყო, ზოგიც კუს ტბაზე დარბოდა.

*„გაგანია ომი იყო, როცა ერთმა რესპონდენტმა, რომელსაც რამდენიმე დღის განმავლობაში გულს ვუწუხებდი რეკვით,  ბოლოს და ბოლოს, შეხვედრა დამითქვა, მაგრამ დილის 6 საათზე, თანაც - კუს ტბაზე: იქ ვვარჯიშობ ხოლმე და დროსაც გამოვძებნი, რომ დაგელაპარაკოო. კუს ტბაზე მისული, გაოცებული ვიყურებოდი - ... შესასვლელი სავსე იყო მანქანებით და, თქვენ წარმოიდგინეთ, მანქანის გასაჩერებელი ადგილიც კი ძლივს ვიპოვე. იმდენი ხალხი დამხვდა, ალბათ სუფთა ჰაერის "ყლაპვაც" მორიგეობით უწევდათ.“ [[4]](#footnote-4)*

როდესაც საომარი მოქმედებები უფრო ინტენსიური გახდა, რუსების ყუმბარა 11 აგვისტოს თბილისს, კერძოდ, მახათას მთაზე განლაგებულ რადარებს მისწვდა. დაიბომბა საქართველოს სხვა ქალაქები და დასახლებული პუნქტები, რასაც მსხვერპლი მოჰყვა. დევნილთა ტალღები თბილისის მიმართულებით დაიძრა და ომი მთელ საზოგადოებაში განზოგადდა. ის ლოკალური ტრავმიდან საერთო საზოგადოებრივ მოვლენად იქცა. აგვისტოს ომის შედეგად ადამიანებს - დევნილებს - მოუწიათ საკუთარი ტერიტორიების და საცხოვრებლების მიტოვება, ახალ საცხოვრებელ ადგილთან შეგუება, ფსიქოლოგიური სტრესის გადალახვა, საკუთარი იდენტობისა და, შესაბამისად, „სხვა“ ჯგუფების ხელახლა განსაზღვრა.

ევროპელი ქვეყნების ლიდერების დასახვედრად, რუსთაველის გამზირზე, პარლამენტის შენობის წინ, ათიათასობით ადამიანი შეიკრიბა. თბილისის თავზე რუსული თვითმფრინავები დაფრინავდნენ, პოლონეთის პრეზიდენტი ლეხ კაჩინსკი კი, ოთხი სახელმწიფოს მეთაურთან ერთად, თბილისში ღამით ჩამოფრინდა. პოლონეთის პრეზიდენტმა ქართველ ხალხს მიმართა:

*„აქ ჩვენ საბრძოლველად ვართ. ჩვენმა მეზობელმა ძალზე დიდი ხნის განმავლობაში პირველად გამოაჩინა თავისი სახე, რომელსაც ჩვენ რამდენიმე ასწლეულია, ვიცნობთ. ჩვენი მეზობელი ფიქრობს, რომ მეზობელი ხალხები უნდა ემორჩილებოდნენ. პასუხად ჩვენ ვამბობთ - არა! რადგან ვიცით, რომ დღეს საქართველო იქნება, ხვალ - ბალტიის ქვეყნები, შემდეგ კი ჩემი ქვეყნის - პოლონეთის ჯერი დადგება!“* [[5]](#footnote-5)

შეიძლება ითქვას, რომ საზოგადოებამ თანდათან გააცნობიერა 2008 წლის აგვისტოს ომის საყოველთაო ხასიათი.

1. **ტრავმულ მოვლენას ახლავს რადიკალური, ღრმა და ფუნდამენტური ცვლილებები, რომლებიც საზოგადოების ყველა ფენას და ცხოვრების ყველა ასპექტს მოიცავს.**

როგორც დევნილების გამოკითხვა აჩვენებს, ომმა მათი ცხოვრება ორად გაყო: ომამდე და ომის შემდეგ. *„ამ ომმა ჩემი ცხოვრება ძირფესვიანად შეცვალა. გაჩნდა უხილავი ხაზი, რომელმაც იგი ორ ნაწილად გაყო“* , აღნიშნავს დევნილი ბავშვი. „*იქ დარჩა ჩემი ბედნიერი, ლაღი და უზრუნველი ბავშვობა“,* ამბობს მეორე. განსაკუთრებით ნიშანდობლივია ერთი ფრაზა: *“ომი მარტო დაკარგული ტერიტორია და იქ დანგრეული სახლი კი არა, ჩემი ბავშვობის სურათებიცაა. ჩემი ლაღი ბავშვობა დაწვეს, თითქოს არ ვარსებობდი... არადა რა ლამაზი სურათები მქონდა გადაღებული! ჩემი შვილები და შვილიშვილები ვერ ნახავენ, როგორი ვიყავი პატარაობისას. თითქოს ცხოვრების ერთი მონაკვეთი დავკარგე”.[[6]](#footnote-6)*

აგვისტოს ომმა ორად გაყო არ მხოლოდ დევნილების, არამედ მთელი საზოგადოების და ქვეყნის ცხოვრებაც: ტერიტორიის ნაწილზე ცენტრალური ხელისუფლების კონტროლი აღარ ვრცელდება, დედაქალაქიდან ორმოციოდე კილომეტრში სამშვიდობოებად წოდებული რუსული ნაწილები დგანან, მიმდინარეობს ბორდერიზაციის პროცესი, ჩვეულებრივ ამბად იქცა კონფლიქტის ზონის მიმდებარე სოფლებიდან ადგილობრივთა გატაცება და მათთან ანგარიშსწორება. შეიცვალა უამრავი ადამიანის სოციალური მდგომარეობა.

1. **წარმოუდგენელი და დაუჯერებელია.**

ის, რაც საქართველოში ომის საყოველთაობის გაცნობიერებას მოჰყვა, ზუსტად შეესაბამება კოლექტიური ტრავმის მახასიათებლებს. მოსახლეობა პანიკაში იყო.

ისინი, ვისაც საკუთარი საცხოვრებლის დატოვება მოუწია, შემდეგნაირად გადმოსცემენ თავიანთ მდგომარეობას:

*„ომი რომ დაიწყო, აღარავის გვახსოვდა სახლი, კარი, ავეჯი, ტანსაცმელი, სამკაულებიც კი. შიშმა დაგვავიწყა მშობლიური მიწა-წყლის სიყვარულიც და მხოლოდ საკუთარი თავის გადარჩენის ინსტინქტიღა გვამოძრავებდა. მივრბოდით დაქსაქსულები, დედა შვილს ვეღარ პოულობდა და ცოლი – ქმარს, ნათესავი – ნათესავს...*

*მერე თითქოს ყველაფერი „დალაგდა“, თავშესაფარიც მოგვცეს, დაგვაპურეს, გვანუგეშეს... და მერე გაგვახსენდა მიტოვებული სახლ–კარი, წინაპართა საფლავები, სკოლა, საბავშვო ბაღები, საყვარელი წიგნები, მეგობართა დღიურები და ვინ მოთვლის, რამდენი რამ...“*

ტრავმა იმდენად მოულოდნელი აღმოჩნდა, რომ ყველამ სხვადასხვა ზომების მიღება დაიწყო:

*„ჩემი დეიდაშვილი 11-ში ჩამოფრინდა ჟენევიდან ბაქოს გავლით (ვიღაც ორმა აზერმა, რომ გაიგეს რომ ქართველები იყვნენ, ეგრევე დაუთმეს ბილეთები ბაქოს რეისზე). მახსოვს 11 აგვისტოს, შუაღამისას წერილი რომ მომწერა მობილზე: თბილისის მიმართულებით მარტო ჩვენი მანქანა მოძრაობსო, მანქანების მთელი კოლონა აზერბაიჯანის საზღვრისკენ მიდიოდა. არასდროს არ დამავიწყდება იმ ღამეს ვაკე-საბურთალოს გადასასვლელი - ბენზინ გასამართებთან ოთხრიგად მანქანების რიგები“.*[[7]](#footnote-7)

*„მიუხედავად ადრიანი დილისა, ქალაქში საკმაოდ ბევრი მანქანა მოძრაობდა. ისიც შევნიშნე, რომ თითქმის ყველა მანქანას ჭიანჭველასავით ტვირთი ჰქონდა წამოკიდებული - ზოგს ხილი და ბოსტნეული, ზოგს ტუალეტის ქაღალდით სავსე ჰქონდა საბარგული“.[[8]](#footnote-8)*

**დასკვნა:** აგვისტოს ომი აკმაყოფილებს კოლექტიური ტრავმის მეოთხე ნიშანსაც.

რაც შეეხება **პოსტ-ტრავმულ სტრესს**, იგი ნათლად არის გამოხატული დევნილთა მოგონებებში, ინტერვიუებში, ბავშვების ნახატებში. ტრავმაგანცდილი ადამიანები მუდმივად უბრუნდებიან როგორც ომამდელ წარსულს, ასევე ომის ამბებს:

*„ჩემს ეზოში ჩამოვარდნილმა ბომბმა დაანგრია ყველაფერი“; „დავინახე, როგორ დაიჭრნენ და დაიღუპნენ ჩემი თანასოფლელები“;* *„მოსახლეობა „პადვლებში“ იმალებოდა. მეც კი ვიყავი რამდენიმე ღამე „პადვალში“. მახსოვს, როგორ ვკანკალებდით და ველოდებოდით სიკვდილს“; „8 აგვისტოს დედამ ძალით წამომიყვანა. არ მინდოდა მამის დატოვება, მაგრამ დაბომბვა რომ დაიწყო, აღარ გამაჩერეს. მოვდიოდი, მაგრამ ჩემი სული და გული იქ რჩებოდა. რას ვიზამდი, მეტი გზა არ გვქონდა. მთელი სოფელი იცლებოდა. უკან რომ მივიხედე, კვამლში იყო გახვეული ჩემი ერედვი და იდგა წამლის საშინელი სუნი“; „ჩემი ბებო იქ დარჩა, რადგან ვერ შეძლო სიარული და ოსებმა სახლში ცოცხალი გამოწვეს“; „მე ძალიან მიჭირს 2008 წლის აგვისტოს ომის გახსენება. ეს იყო ჩემს ცხოვრებაში ყველაზე საშინელი წუთები, რომლის დავიწყებაც არ შემიძლია. რადგან ამ დღის აგვისტოდან ჩემი ცხოვრება შეიცვალა, თითქოს უკუღმა დატრიალდა. არ მინდოდა იმის დაჯერება, რაც ხდებოდა“*; *ძალიან მიხარია, რომ ჩემი ახალი კლასელები დევნილი ბავშვები არიან. რადგან მათ მე ვუზიარებ ჩემს დარდსა და წუხილს. მათზე უკეთ კი ჩემს ტკივილს ვერავინ გაიზიარებს“.[[9]](#footnote-9)*

ომის ტრავმა იმ თაობასაც გადაეცა, რომელიც იმ დროს ძალიან პატარა იყო, ან ომის შემდეგ დაიბადა:

*„ჩემი შვილი, რომელიც მხოლოდ 5 წლის არის, ხშირად ტირის ხოლმე, აჩაბეთში მინდაო“.*

*„ჩემი შვილიშვილი 8 თვის იყო, იქაურობა რომ დავტოვეთ. ეხლა გვეუბნება ხოლმე, როგორ მენატრება ერედვიო. მას, რა თქმა უნდა, არ ახსოვს, მაგრამ ჩვენ ვუყვებით ხოლმე“.*

*„ჩემს პატარას ჰგონია, რომ იქ დაიბადა და ხშირად ახსენებს ხოლმე ძარწემს“.*

**დასკვნა:** შეგვიძლია 2008 წლის აგვისტოს ომი კოლექტიურ ტრავმად განვიხილოთ.

**2.**

**ტრავმის ნარატივი: რუსული და ქართული ნარატივის ნიმუში**

ტრავმის რეპრეზენტაცია ხდება ტრავმული ნარატივით. მოვლენა ორგანიზდება ისტორიებად, რომელთაც აქვთ მკაფიო დასაწყისი, განვითარება და დასასრული, რომელიც გავლენას ახდენს ადამიანების აზროვნების სქემატურ სტრუქტურაზე (Neimeyer 2006: 70). ნარატივის მეშვეობით საზოგადოება გაიაზრებს მოვლენის ტრავმულ ბუნებას, მნიშვნელობას ანიჭებს მომხდარს. ნარატივი მოგვითხროს იმის შესახებ, თუ რა მოხდა; განსაზღვრავს დამნაშავეს და მსხვერპლს; აჩვენებს, კონკრეტულ ჯგუფზე მოახდინა გავლენა ტრავმულმა მოვლენამ, თუ მთელ საზოგადოებაზე, წარმოაჩენს კავშირს დაზარალებულებსა და უფრო ფართო აუდიტორიას შორის (Alexander 2004: 12-15).

ჯეიმს ვერჩი (Jame V.Wertsch and Zurab Karumidze. Spinning the past: Russian and Georgian accounts of the War of August 2008. “Memory Studies”, 2 (3), 2009, გვ. 377-391) აღნიშნავს, რომ წარსულის გახსენებაზე შეიძლება ბევრმა ფაქტორმა იქონიოს ზეგავლენა. მაგალითად, ეს, შესაძლოა, სულაც არ იყოს ჩვენს მეხსიერებაში დალექილი ფაქტი, არამედ იგი გადაფარული იყოს როგორც ჩვენი შემდგომი შთაბეჭდილებებითა და ემოციით, ასევე იმ ინფორმაციით, რომელსაც ვიღებდით მაშინ და ვიღებთ დღესაც. კვლევებმა აჩვენა, რომ გახსენებამ (განცდილი მოვლენის აღნიშვნამ, ხსოვნის დღეებმა, მემორიალებმა, ასევე საჯარო პირთა გამოსვლებმა, ინტერვიუებმა და ა.შ.) შეიძლება წარმატებით გადაფაროს პირადი გამოცდილება და საფუძვლად დაედოს ***„შექმნილ მეხსიერებას“***.

აგვისტოს ომის მეხსიერება **ქართული და რუსული ვერსიების** სახით ჩამოყალიბდა. **რუსეთის** ლიდერებისა და მედიის მიერ ომი წარმოდგენილი იყო როგორც აგრესორის - საქართველოს - მოულოდნელი შეტევა სამხრეთ ოსეთის დაუცველ მოსახლეობაზე, რასაც მოჰყვა რუსეთის კარგად ორგანიზებული პასუხი, მიმართული საკუთარი მოქალაქეების დაცვისაკენ. ამის საპირისპიროდ, **საქართველოს** პოლიტიკური ლიდერები საუბრობდნენ პატარა სუვერენული სახელმწიფოს ტერიტორიაზე დიდი სახელმწიფოს დიდი ხნით ადრე დაგეგმილი შეჭრის შესახებ, რომელიც მიზნად ისახავდა უფრო ფართო გეგმის განხორციელებას - საქართველოს დაბრუნებას რუსეთის სივრცეში.

მეცნიერები განასხვავებენ კოლექტიურ მეხსიერებას და ისტორიას. ისტორია/ისტორიკოსი ცდილობს თავი მოუყაროს განსხვავებულ, ხშირად ურთიერთგამომრიცხავ ინფორმაციას წარსულის შესახებ, საისტორიო ნარატივს მუდმივად ამოწმებს დოკუმენტური და სხვა სახის წყაროებით, რომელთა საფუძველზე ნარატივი შეიძლება გადაისინჯოს. კოლექტიური მეხსიერება კი ქმნის გამარტივებულ ნარატივს, რომელიც ვერ ეგუება მრავალფეროვნებას, განსაკუთრებით იმგვარს, რომელმაც შეიძლება საფრთხე შეუქმნას ჯგუფის იდენტობას. სხვაგვარად რომ ვთქვათ, ისტორია მზადაა შეცვალოს ნარატივი ფაქტების საფუძველზე, კოლექტიური მეხსიერება კი ნარატივის ერთგული რჩება, ფაქტების შეცვლის გზითაც კი.

ტექსტები, რომლებიც ამა თუ იმ მოვლენასთან დაკავშირებით იქმნება, ერთ-ერთი მძლავრი იარაღია მის შესახებ მეხსიერების შესაქმნელად. ჩვენ უკვე ვახსენეთ ტერმინი „მნემონიკური ერთობა“ - საერთო მეხსიერებით დაკავშირებულ ადამიანთა ჯგუფი; ზოგიერთი მკვლევარი (ბრაიან სტოკი და სხვ.) საუბრობს ***„ტექსტურ ერთობებზე“*** - ჯგუფებზე, რომელთაც აერთიანებს ნაციონალური ნარატივ(ებ)ი. ვერჩის აზრით, ნარატივები იქმნება ***„თხრობის სპეციფიკური ხერხების“*** გამოყენებით და ერთგვარი მედიატორის როლს ასრულებს ადამიანებსა და იმ რეალობას შორის, რომელზეც ისინი ფიქრობენ და ლაპარაკობენ. სწორედ ეს ხერხები, რომლებიც ხანგრძლივი დროის მანძილზე ყალიბდება, უდევს საფუძვლად ფაქტების გააზრებასა და ინტერპრეტაციას.

ჯეიმს ვერჩი ერთმანეთისაგან განასხვავებს „სპეციფიკურ ნარატივებს“, რომლებიც იქმნება კონკრეტულ მოვლენებთან (მაგალითად, აგვისტოს ომთან) დაკავშირებით და „ნარატივის ნიმუშებს“, რომლებიც ხანგრძლივი დროის განმავლობაში ყალიბდება და სპეციფიკურ ნარატივებს უდევს საფუძვლად, განსაზღვრავს მათ ფორმას და ძირითად მახასიათებლებს. ეს არის თხრობის ძირითადი ხაზი, რომელიც მუდმივად გამოიყენება იმისთვის, რომ აზრი მიანიჭოს კონკრეტულ მოვლენებს. „ნარატივის ნიმუში“ აისახება ცნებებსა და ტერმინებში, რომლებიც გამოიყენება ამა თუ იმ მოვლენის აღწერის დროს. მაგალითად, რუსეთისათვის 1941-1945 წლების ომი აღინიშნება ტერმინით „დიდი სამამულო ომი“, ხოლო 1812 წელს ნაპოლეონის წინააღმდეგ ბრძოლა - ტერმინით „სამამულო ომი“. ერთობის წევრებს უყალიბდებათ მჭიდრო ემოციური მიჯაჭვულობა ნარატივის ნიმუშის მიმართ, იმდენად, რომ ზოგჯერ ამ ნიმუშში ეჭვის შეტანა ჯგუფის წევრებზე შეტევად აღიქმება.

ნარატივის ნიმუში ქმნის ინტერპრეტაციის ჩარჩოს საზოგადოების წევრთა აზროვნებისა და მეტყველებისათვის ყველა მოვლენასთან დაკავშირებით. რა თქმა უნდა, ამ ნიმუშის ელემენტები არ არის სპეციფიკურად მხოლოდ ერთი ერთობის დამახასიათებელი, ისინი სხვა ერთობების ნარატივებშიც გვხვდება.

ვერჩის მიხედვით, რუსული „ნარატივის ნიმუში“ შემდეგნაირად გამოიყურება:

1. „საწყისი სიტუაცია“ - რუსეთი მშვიდობიანად ცხოვრობს და არავისთან აქვს დაპირისპირება;
2. „გაჭირვების დრო“ - გარეშე მტერი უმიზეზოდ ესხმის თავს რუსეთს;
3. რუსეთი თითქმის ყველაფერს კარგავს მტერთან დამარცხების გამო, რომელიც ცდილობს დაანგრიოს რუსული ცივილიზაცია;
4. გმირობისა და განსაკუთრებულობის წყალობით, ყველა პრობლემის მიუხედავად, რუსეთი იმარჯვებს, განდევნის მტერს და ანადგურებს მას მისივე ტერიტორიაზე.

რუსული ნარატივის ნიმუში და აგვისტოს ომის მეხსიერება. რუსეთის ოფიციალურ პირთა ნარატივები პირდაპირ ასახავდა რუსული ნარატივის ნიმუშს. ისინი აცხადებდნენ, რომ მათი მოქალაქეები (ცხინვალის რეგიონის მოსახლეობას რამდენიმე თვით ადრე რუსული პასპორტები დაურიგდა) შეტევის მსხვერპლი გახდნენ. გაეროში რუსეთის ფედერაციის ელჩის ვიტალი ჩურკინის სიტყვით, „რა თქმა უნდა, რუსეთი მსხვერპლი იყო“ (12 აგვისტო); მანამდე მშვიდობიანად მცხოვრები რუსეთი, რომელსაც სხვის ტერიტორიაზე შეჭრის არავითარი სურვილი არ ჰქონდა, ქართული ავიაციის დაბომბვის მსხვერპლი გახდა. ამ ნარატივის მნიშვნელოვან ნაწილს შეადგენდა იმის მტკიცება, რომ საქართველოს თავდასხმა გარეშე მტრის აგრესიის უფრო დიდი გეგმის ნაწილი იყო, კერძოდ, ეს გახლდათ ნატოს მცდელობათა აისბერგის მხოლოდ ხილული ნაწილი, რომლებიც რუსეთის ალყაში მოქცევას ისახავდა მიზნად და რომელიც რამდენიმე წლით ადრე დაიწყო, როცა დასავლეთის ქვეყნები და არასამთავრობო ორგანიზაციები მხარს უჭერდნენ „ფერად რევოლუციებს“ საქართველოში, უკრაინასა და ყირგიზეთში, აშშ კი გეგმავდა ანტიბირთვული თავდაცვითი სისტემის განთავსებას პოლონეთსა და ჩეხეთის რესპუბლიკაში.

ნარატივის ამ ნიმუშის მიხედვით იყო აგებული და შესაბამისი მეხსიერების შექმნისკენ იყო მიმართული რუსეთის მაშინდელი პრემიერ-მინისტრის ვლადიმირ პუტინის განცხადება 12 აგვისტოს, კონფლიქტის ყველაზე აქტიურ პერიოდში: *„ახლა აგიხსნით, რა მოხდა იქ. მოდით, გავიხსენოთ, როგორ დაიწყო მეორე მსოფლიო ომი. 1 სექტემბერს [1939] ნაცისტური გერმანია თავს დაესხა პოლონეთს. შემდეგ ისინი თავს დაესხნენ საბჭოთა კავშირს. თქვენი აზრით, როგორ უნდა მოქცეულიყო რუსეთის არმია? გერმანიის საზღვართან უნდა შეჩერებულიყო?“* ეს ნარატივი სრულიად გასაგები და მისაღები იყო რუსული მნემონიკური ერთობისათვის, დასავლეთისათვის კი - გაუგებარი და არასერიოზული. პუტინის მეორე ციტატა: *„ჩვენი ამერიკელი პარტნიორები წვრთნიდნენ ქართველ სამხედროებს. დიდი ფული დახარჯეს. გზავნიდნენ მრავალ სამხედრო ინსტრუქტორს ქართული ჯარის გასაწვრთნელად. იმის ნაცვლად, რომ ეზრუნათ ეთნიკური დაპირისპირებებისა და კონფლიქტების მოგვარებაზე, ისინი ახალისებდნენ ქართული მხარის სამხედრო ოპერაციებს. ბუნებრივია, ჩვენ პასუხი უნდა გაგვეცა. აბა სხვა რას ელოდით? იმას, რომ თავს დავხრიდით?“*  (2008).

ქართული ნარატივის ნიმუში და აგვისტოს ომის მეხსიერება. საქართველოს შემთხვევაშიც, სპეციფიკური ნარატივის შესაქმნელად გამოიყენებოდა ფართოდ გავრცელებული ნარატივის ნიმუში, რომელიც პრინციპულად განსხვავდება რუსული ნიმუშისაგან. იგი ასე გამოიყურება:

1. საქართველო პატარა დამოუკიდებელი ერია დასავლეთისა და აღმოსავლეთის გზაჯვარედინზე, იგი მიისწრაფვის დარჩეს ევროპული ტრადიციებისა და დემოკრატიის ნაწილად;
2. საქართველო დიდი იმპერიის შემოტევისა და მის შემადგენლობაში შეყვანის მსხვერპლი გახდა;
3. ქართველები აგრძელებდნენ ბრძოლას დამოუკიდებლობისა და დემოკრატიისთვის, შესაბამისად - ეროვნული იდენტობისათვის;
4. საქართველომ კვლავ მოიპოვა დამოუკიდებლობა და ამკვიდრებს ევროპული ყაიდის დემოკრატიას.

12 აგვისტოს თბილისის ცენტრში დიდი შეკრება მოეწყო აღმოსავლეთ ევროპის ოთხი ქვეყნის პრეზიდენტების მონაწილეობით. ეს თარიღი ქართველებისათვის ძალიან მნიშვნელოვანია, რადგან დიდგორის ბრძოლას უკავშირდება, ეს უკანასკნელი კი „ოქროს ხანის“ ნარატივის ერთ-ერთი ცენტრალური ელემენტია. შეკრებაზე მიხეილ სააკაშვილმა განაცხადა: *„საქართველოს ბრძოლა რუსეთის წინააღმდეგ - ეს არის ბიბლიური მეფე დავითის ბრძოლა გოლიათთან“.* მანვე აღნიშნა: *„გასული ხუთი დღის მანძილზე რუსეთის იმიჯს 1939 წლის ფინეთის ომის შემდეგ ყველაზე დიდი ზიანი მიადგა... მხოლოდ ერთი საათის განმავლობაში რუსებმა 1200 ტანკი შემოიყვანეს საქართველოში - უფრო მეტი, ვიდრე ავღანეთში 1979 წელს, უნგრეთში 1956 წელს, ჩეხოსლოვაკიაში 1968 წელს... დღეს, 2008 წლის 12 აგვისტოს თბილისი 1968 წლის პრაღაა, 1956 წლის ბუდაპეშტია“.* ამით სააკაშვილი აგვისტოს ომს წარმოადგენდა როგორც პატარა ქვეყნების წინააღმდეგ აგრესიული რუსული ექსპანსიონიზმის ერთ-ერთ ეპიზოდად. სხვა გამომსვლელებმა, გააგრძელეს რა ეს ხაზი, აგვისტოს ამბები შეადარეს რუსეთის არმიის შეტევას მშვიდობიან მოქალაქეებზე 1989 წლის 9 აპრილს.

ეს ნარატივები მიმართული იყო ჯგუფის იდენტობის დაცვისკენ და აგრესორისაგან მისი მკაფიო გამიჯვნისკენ. ამისათვის დროითი და სივრცითი საზღვრების დარღვევის ხერხი გამოიყენებოდა.

ქართულ ნარატივის ნიმუშში, რუსულისგან განსხვავებით, ხაზი ესმება ტოლერანტობას (რომელიც ისევ დავით აღმაშენებლის სახელს უკავშირდება) და დემოკრატიას (1918-1921 საქართველოს დემოკრატიული რესპუბლიკა, რომელიც ბოლშევიკური რუსეთის აგრესიას ემსხვერპლა).

ამ შემთხვევაშიც, სრულიად აშკარად ჩანს განსხვავება საისტორიო ნარატივსა და კოლექტიურ მეხსიერებას შორის. ეს უკანასკნელი, რომელიც ნარატივის ნიმუშშია ასახული, უგულებელყოფს იმას, რომ საქართველოს ერთიანი ძლიერი სამეფო მხოლოდ მცირე ხანს არსებობდა, „ოქროს ხანა“ ორ საუკუნეზე ნაკლებ ხანს გრძელდებოდა. ნარატივის ნიმუშში ერთიანობისა და დამოუკიდებლობის ხანმოკლე პერიოდები წარმოდგენილია როგორც ქართველი ერის არსებობის ნორმალური და ჩვეულებრივი პირობა.

**3.**

**ომის შემდეგ[[10]](#footnote-10)**

სამხედრო კონფლიქტი ადამიანურ ტრაგედიებთან არის დაკავშირებული. მაშინ როცა ის ხდება, ხალხი მეტ-ნაკლებად ერთ მუშტად იკვრება, ცდილობს შექმნილ რთულ ვითარებასთან გამკლავებას, დაღუპულებსა და გმირებს ორდენებს ურიგებენ. ერთი ოჯახის დანაკლისი და ჭირი თითქოს მთელი ქვეყნისა და საზოგადოების ტრაგედიაა.

მაგრამ გადის დრო, ე.წ. “ჰეროიკული პერიოდი”  სრულდება და გმირი აღმოაჩენს, რომ მშვიდობიან ცხოვრებას ვერ უბრუნდება, შესაძლოა, პოსტ-ტრავმული სტრესული აშლილობიდან გამომდინარე, ფიზიკური და ფსიქიკური ჯანმრთელობის პრობლემებიც აწუხებდეს.

ოჯახი, რომელმაც წევრი დაკარგა, ომის შემდგომ თავის პირად ტკივილთან პირისპირ რჩება. როგორი კომპენსაციაც არ უნდა გადაუხადოს სახელმწიფომ ამ ადამიანებსა და ოჯახებს, ეს ვერ ანაზღაურებს გაწეულ დანაკლისს. ეს ადამიანური ტრაგედიები, ომის შემდგომ პერიოდში, ფაქტობრივად, საზოგადოებისათვის შეუმჩნეველია.

ადამიანმა, ოჯახმა, საზოგადოებამ თუ არ გამოიგლოვა მისი დანაკლისი, ეს მდგომარეობა შესაძლოა მუდმივ გლოვაში გადაიზარდოს. მეორე ძალიან მნიშვნელოვანი მომენტი, რაც ტრავმის დაძლევას ეხმარება, მძიმე, მტკივნეული  გამოცდილებისათვის საზრისის მინიჭებაა. ეს ძალიან რთულია წაგებული ომის შემთხვევაში, რომლის შემდეგ ჩნდება განცდა, რომ მსხვერპლი უაზროდ იყო გაღებული; ეს კი დანაკლისის გამოგლოვებას, ცხოვრებისკენ დაბრუნებას ბევრად უფრო რთულს ხდის.

ტრავმასთან გამკლავების მცდელობის საინტერესო მაგალითია აგვისტოს ომის შემდეგ შექმნილი დევნილთა დასახლებები, რომლებიც კონფლიქტის ზონის მიმდებარე ტერიტორიებზე შეიქმნა.[[11]](#footnote-11) ეს არის კომპაქტური დასახლებები, სადაც დაზარალებულები ერთად დააბინავეს - ტრავმული გამოცდილების კოლექტიურად დაძლევა შედარებით იოლია; ისინი შეიქმნა დაკარგულ საცხოვრისთან ახლოს, რაც ხელს უწყობს დაბრუნების იმედის შენარჩუნებას; დასახლებებში ყველა სახლი ერთნაირია - ყველა ერთნაირ მდგომარეობაშია; ისინი შეღებილია ღია ფერად, რაც ნათელი და იმედიანი განწყობის შექმნისთვის არის გამიზნული; დასახლებები აშენდა მთავარ სამიმოსვლო გზებთან ახლოს - 2008 წლის აგვისტოს ომის შედეგები ცოცხალი და ყველასთვის თვალსაჩინო უნდა იყოს.

თავად დევნილები ტრავმასთან გამკლავებას, სხვა საშუალებებთან ერთად, საკუთარი ძველი იდენტობის ხაზგასმითაც ცდილობენ. მაგალითად, დევნილთა დასახლებებში ქუჩებს თავიანთი სოფლების (საიდანაც გამოდევნეს) სახელებს არქმევენ, მაგალითად, გვხვდება ზემო აჩაბეთის, ძარწემის, ქემერტის, კეხვის, წილკნის, წირქოლის, საძეგურის და სხვ. ლ. ქენქაძე ვარაუდობს, რომ ეს მათი ლოკალური იდენტობის გამოხატვის არეალებია და მიუთითებს იმაზე, რომ ისინი არა მხოლოდ წეროვნის ან წილკნის ამა და ამ რიგის მკვიდრები არიან (ამ დასახლებებში ქუჩები სახელების კი არა, რიგის ნომრებით ისაზღვრება), არამედ მათთვის მნიშვნელოვანია სწორედ წარმოშობის ადგილები. ამით ისინი ლოკალური იდენტობის შენარჩუნების სურვილს გამოხატავენ.[[12]](#footnote-12) გარდა ამისა, წეროვანში სოფლის სახელები ქვია მაღაზიებსაც: „მარკეტი ბოლი“, „მარკეტი ახალგორი“. ასეთივე სახელწოდებებით გამოდის ადგილობრივი გაზეთები („ახალგორი“, ლიახვის ხეობა“).

ტრავმის დაძლევის ერთ-ერთ საშუალებად მიიჩნევა განცდილზე წერა. ადგილობრივი გაზეთები აქვეყნებენ დევნილთა - მათ შორის ბავშვების - მოთხრობებს, ლექსებს თუ მოგონებებს. ეს ერთგვარი თერაპიის როლს ასრულებს.

ამავე ფუნქციის მატარებელია სოციალური ქსელები, სადაც შექმნილია ჯგუფები; ისინი ქმნიან სოციალურ გაერთიანებებს, რომელთაც საერთო წარსული აკავშირებთ. ასეთი ჯგუფებია, მაგალითად, „ჩვენ გვახსოვს და გვიყვარს სამაჩაბლო“[[13]](#footnote-13) და „ქსნის ხეობა – „პატარა მთიულეთი“[[14]](#footnote-14). დევნილების მიერ Yotube-ზე განთავსებულია კლიპები დაკარგული ტერიტორიების ფოტოებით სევდიანი მუსიკის ფონზე. მაგალითად, კლიპი „Axalgori”[[15]](#footnote-15) იწყება ფრაზით *„გვახსოვდეს ქსნის ხეობა“,*  მთავრდება ასეთი ტექსტით: *„კლიპი ეძღვნება ყველას, ვისაც ენატრება ქსნის ხეობა“.*

**სავალდებულო ლიტერატურა:**

**ლიკა ქენქაძე. დევნილთა დასახლებები კულტურული ტრავმისა და კოლექტიური მეხსიერების თეორიათა ჭრილში. „ცივილიზაციური ძიებანი“, # 11, თბილისი, 2013** (ატვირთულია).

**დამატებითი ლიტერატურა:**

თამთა გელაშვილი. გათვლა. თბილისი, „დიოგენე“, 2010.

ზაზა ბურჭულაძე. ადიბასი. თბილისი, „ბაკურ სულაკაურის გამომც.“, 2009.

ლაშა ბუღაძე. ლიტერატურული ექსპრესი, თბილისი, „ბაკურ სულაკაურის გამომც.“, 2010.

„აგვისტოს დღიურები“ ბლოგი, <https://sshorena.wordpress.com/2013/08/06/>

კორძაია-სამადაშვილი, ანა. „მე მომკლეს დე...“, ბლოგი <http://samadova.wordpress.com/2011/08/02/>)

ფხაკაზე, თამარ. „გმირი“,პრაიმტაიმი, თბილისი 2010.

ჩხიკვაძე, ვანო. „შუშების ომი“, სულაკაურის გამომცემლობა, თბილისი 2012.

ჯანიკაშვილი, ბასა. „ომობანა“, სულაკაურის გამომცემლობა, თბილისი 2010.

James V. Wertsch and Zurab Karumidze. Spinning the past: Russian and Georgian accounts of the war of August 2008. Memory Studies, 2009, 2(3), p.377-391 (ატვირთულია).

1. თამარ ფხაკაძე. გმირი. პრაიმტაიმი, თბილისი 2010, გვ. 311, 644 და სხვ. [↑](#footnote-ref-1)
2. <http://ghn.ge/com/news/view/136444> (ხელმისაწვდომი იყო 13/12/2014) [↑](#footnote-ref-2)
3. <http://marshalpress.ge/?p=9286> (ხელმისაწვდომი იყო 15/12/2015) [↑](#footnote-ref-3)
4. <http://www.gzapress.ge/life/2002-kus-tbis-vnebani-agvistos-omis-dros.html> (მარიამ ჯაფარიძის სტატია ხელმისაწვდომი იყო 09/09/2013) [↑](#footnote-ref-4)
5. <http://www.24hours.ge/weekend/story/5095-lekh-kachinski-qartvelebi-unda-davitsvat> (ეკა ჯანაშიას სტატია ხელმისაწვდომი იყო 12/03/2014) [↑](#footnote-ref-5)
6. ლიკა ქენქაძე. დევნილთა დასახლებები კულტურული ტრავმისა და კოლექტიური მეხსიერების თეორიათა ჭრილში. „ცივილიზაციური ძიებანი“, # 11, თბილისი, 2013. [↑](#footnote-ref-6)
7. მარი ჯაფარიძე. კუს ტბის ვნებანი აგვისტოს ომის დროს... ჟურნალი "გზა", 2008 წელი <http://gza.kvirispalitra.ge/life/2002-kus-tbis-vnebani-agvistos-omis-dros.html> (ხელმისაწვდომია 01/10/2018) [↑](#footnote-ref-7)
8. იქვე. [↑](#footnote-ref-8)
9. ლიკა ქენქაძე. დასახ. ნაშრ. [↑](#footnote-ref-9)
10. იხ. ჯანა ჯავახიშვილი. აგვისტოს ომმა გაუზიარებელი და არაღიარებული ადამიანური ტრაგედიები დაგვიტოვა. „ლიბერალი“, 17.08.2014. [↑](#footnote-ref-10)
11. 2008 წლის ნოემბერ-დეკემბერში მშენებლობა სწრაფი ტემპით დაიწყო. აგვისტოს ომის შედეგად დაზარალებულ 25 000 ადამიანს საცხოვრებელი სჭირდებოდა. მცხეთის რაიონის სოფელ წეროვანში, რომელიც ყველაზე დიდია დევნილთა დასახლებებს შორის, სულ აშენდა 2002 კოტეჯი, რომელშიც 6 593 ადამიანი დაასახლეს (<http://www.idp.ge/geo/index.php?option=com_content&view=category&layout=blog&id=28&Itemid=72&lang=ka>). [↑](#footnote-ref-11)
12. უფრო დაწვრილებით იხ.: ლიკა ქენქაძე. დევნილთა დასახლებები კულტურული ტრავმისა და კოლექტიური მეხსიერების თეორიათა ჭრილში. „ცივილიზაციური ძიებანი“, # 11, თბილისი, 2013. [↑](#footnote-ref-12)
13. https://www.facebook.com/pages/%E1%83%A9%E1%83%95%E1%83%94%E1%83%9C-%E1%83%92%E1%83%95%E1%83%90%E1%83%AE%E1%83%A1%E1%83%9D%E1%83%95%E1%83%A1-%E1%83%93%E1%83%90-%E1%83%92%E1%83%95%E1%83%98%E1%83%A7%E1%83%95%E1%83%90%E1%83%A0%E1%83%A1-%E1%83%A1%E1%83%90%E1%83%9B%E1%83%90%E1%83%A9%E1%83%90%E1%83%91%E1%83%9A%E1%83%9D/303078563125280?fref=ts [↑](#footnote-ref-13)
14. <https://www.facebook.com/groups/417197691635157/?fref=ts> [↑](#footnote-ref-14)
15. http://www.youtube.com/watch?v=rdmjmW4hneg [↑](#footnote-ref-15)